

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-745-С/20-1, О.С.

Датум: 30.12.2020. године

**Б. Н.**

**Предмет:** Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија) је 22.12.2020. године запримила захтјев за давање мишљења од стране Б. Н., начелника Одјељења за борачко-инвалидску заштиту и опште послове, Општина Модрича, а која се обратила Комисији ради добијања мишљења у вези са питањем: 1) да ли службеник општинске управе- начелник одјељења, прије прихватања мандата одборник мора поднијети захтјев за разрјешење и престанак радног одниса, или 2) прихватити мандат одборника и остати на функцији начелника одјељења док се не конституишу извршни органи власти изабрани на редовним изборима у истом изборном циклусу, што је регулисано чланом 1.8. став 4. Изборног закона БиХ.

Сходно наведеном, Kомисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Kомисија, на основу члана 16. став 4. Закона о спречавању сукоба интереса у органима власти Републике Српске, даје **своје мишљење о постојању сукоба интереса прописаног овим законом**. С тога, Комисија даје мишљење само за питања о постојању сукоба интереса која су регулисана законом на основу којег поступа- Закон о спречавању сукоба интереса у органима власти Републике Српске.

Законом о спречавању сукоба интереса у органима власти Републике Српске, по којем је Комисија дужна да поступа, **није регулисана** неспојивост вршења мандата изабраних представника и позиције службеника на локалном нивоу. Ова материја је регулисана Законом о службеницима и намјештеницима у органима јединице локалне самоуправе („Службени гласник Републике Српске“, бр. 97/16). Међутим, Комисија напомиње да је за неспојивост функција које су прописане Законом о спречавању сукоба интереса у органима власти Републике Српске, у члану 10. прописано да су изабрани представници, носиоци извршних функција и савјетници дужни поднијети оставку на сваку од неспојивих функција и послова најкасније један дан прије преузимања јавне функције.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Б. Н.
2. У спис предмета
3. а/а