

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-744-С/20-1, О.С.

Датум: 30.12.2020. године

**СТЕВО ДРАПИЋ**

**Предмет:** Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија) је 22.12.2020. године запримила захтјев за давање мишљења од стране Стеве Драпића, начелника Општине Љубиње, а који се обратио Комисији ради добијања мишљења у вези са питањем да ли новоизабрани одборник у Скупштини општине Љубиње који је до сада обављао функцију в.д. директора Агенције за развој МСП Љубиње, може задржати ту функцију и под којим условима.

Сходно наведеном, Kомисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

У члану 5. Закона о спречавању сукоба интереса у органима власти Републике Српске прописана је неспојивост обављања дужности изабраног представника и члана надзорног одбора или директора јавних предузећа, док је у члану 8. прописано да изабрани представници не могу бити чланови органа, предсједници или директори удружења или фондација која се финансирају из буџета Републике или јединице локалне самоуправе у укупном годишњем износу већем од 100.000 КМ.

Без обзира на правну категорију Агенције за развој малих и средњих предузећа Љубиње, у закону није дефинисана категорија в.д. директора, те обзиром на ту чињеницу, **није прописана неспојивост или сукоб интереса за позицију в.д. директора**.

Међутим, и поред овога, Комисија скреће пажњу да дјеловањем може доћи до сукоба интереса. Комисија нарочито истиче законску дефиницију сукоба интереса и да исти постоји у ситуацијама у којима изабрани представник има приватни интерес који је такав да може утицати или изгледа да може утицати на непристрасно и објективно вршење његове дужности, а приватни интерес укључује било коју предност за њега и његову породицу и друга лица или организације са којим је он имао или има пословне, политичке и друге везе.

Нарочито истичемо члан 9. који се односи на забрањене активности, а којим је прописано сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Обзиром на наведено, у закону није дефинисана категорија в.д. директора, те сходно томе, **није прописана неспојивост или сукоб интереса за позицију в.д. директора**.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Стево Драпић
2. У спис предмета
3. а/а