

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, БањаЛука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-740-С/20-1, О.С.

Датум: 30.12.2020. године

**Д. З.**

**ПРЕДМЕТ: Мишљење, доставља се.-**

Д. З., обратио се Републичкој комисији за утврђивање сукоба интереса у органима власти Републике Српске (у даљем тексту: Комисија), путем мејла дана 21.12.2020. године, ради добијања одговора да ли постоји сукоб интереса ако је особа одговорно лице/директор приватног предузећа (д.о.о.) и начелник одјељења у градској управи.

У даљем тексту напомиње да је само одговорно лице у д.о.о.-у, не оснивач, нити власник.

Такође, наводи да позиција начелника одјељења у градској управи се не бира на изборима него је предлаже градоначелник, а усваја скупштина града.

Републичка комисија за утврђивање сукоба интереса у органима власти Републике Српске, у складу са чланом 16. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) на сједници одржаној 24.12.2020. године дала је сљедеће:

**М И Ш Љ Е Њ Е**

У члану 4. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14) наведени су функционери на које се исти односи.

С обзиром да у конкретном случају лице није обухваћено чланом 4. наведеног Закона, на њега се не односе одредбе Закона о спречавању сукоба интереса у органима власти Републике Српске.

На основу Закона о службеницима и намјештеницима у органима јединице локалне самоуправе Републике Српске ( „Службени гласник Републике Српске“ , број: 97/16 ) у члану 49. став 2. наведено је да су руководећа радна мјеста: секретар скупштине, начелник одјељења или градске службе, односно општинске управе.

У глави IV, члану 45. ставу 4. истог Закона је прописано уколико се утврди неспојивост из члана 44. и става 1. до 3. овог члана градоначелник, односно начелник општине након спроведеног поступка за утврђивање неспојивости доноси рјешење о престанку радног односа службеника.

Сходно наведеном потребно је да обавијестите градоначелника ради утврђивања да ли у конкретном случају постоји неспојивост према горе наведеном Закону.

ПРЕДСЈЕДНИЦА КОМИСИЈЕ

Oбренка Слијепчевић

Доставити:

1.Д. З.

2 .У спис предмета

3.а/а